Document ID: 32007D0025

KOMISSION PÄÄTÖS,
tehty 22 päivänä joulukuuta 2006,
tietyistä suojatoimenpiteistä, jotka liittyvät erittäin patogeeniseen lintuinfluenssaan ja omistajiensa mukana seuraavien lemmikkilintujen kuljetuksiin yhteisöön
(tiedoksiannettu numerolla K(2006) 6958)
(ETA:n kannalta merkityksellinen teksti)
(2007/25/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lemmikkieläinten muihin kuin kaupallisiin kuljetuksiin sovellettavista eläinten terveyttä koskevista vaatimuksista ja neuvoston direktiivin 92/65/ETY muuttamisesta 26 päivänä toukokuuta 2003 annetun Euroopan parlamentin ja neuvoston asetuksen (EY) N:o 998/2003 (1) ja erityisesti sen 18 artiklan,
sekä katsoo seuraavaa:
(1)
Komissio ryhtyi useisiin lintuinfluenssaa koskeviin suojatoimenpiteisiin erittäin patogeenisen lintuinfluenssan Kaakkois-Aasiassa vuonna 2004 ilmenneen taudinpurkauksen vuoksi. Toimenpiteistä mainittakoon etenkin tietyistä suojatoimenpiteistä, jotka liittyvät erittäin patogeeniseen lintuinfluenssaan eräissä kolmansissa maissa sekä omistajiensa mukana seuraavien lintujen kuljetuksiin kolmansista maista, 27 päivänä lokakuuta 2005 tehty komission päätös 2005/759/EY. (2). Päätöstä 2005/759/EY sovelletaan nykyisten järjestelyjen mukaan 31 päivään joulukuuta 2006.
(2)
Erittäin patogeenisen alatyypin H5N1-lintuinfluenssaviruksen aiheuttamia taudinpurkauksia havaitaan edelleen säännöllisesti tietyissä Maailman eläintautijärjestön OIE:n jäsenmaissa, myös sellaisissa, joissa tautia ei aiemmin ole tavattu. Tautitilanne ei siis ole vielä kurissa. Lisäksi eri maissa eri puolilla maailmaa tavataan edelleen tapauksia, joissa ihminen on jouduttuaan lähikosketuksiin sairastuneen linnun kanssa sairastunut tautiin ja joissain tapauksissa jopa kuollut.
(3)
Euroopan elintarviketurvallisuusviranomaisen eläinten terveyttä ja hyvinvointia käsittelevä lautakunta antoi 26 ja 27 päivänä lokakuuta 2006 pitämässään kokouksessa komission pyynnöstä tieteellisen lausunnon eläinten terveydelle ja hyvinvoinnille aiheutuvista riskeistä, jotka liittyvät muiden luonnonvaraisten lintujen kuin siipikarjan tuontiin yhteisöön. Lausunnossa viitataan riskiin, että lintuinfluenssan ja Newcastlen taudin kaltaisia virustauteja voi levitä muiden lintujen kuin siipikarjan tuonnin yhteydessä, ja yksilöidään mahdollisia välineitä ja toimintavaihtoehtoja, joilla voitaisiin pienentää tunnistettuja eläinten terveyttä koskevia riskejä, jotka liittyvät tällaisten lintujen tuontiin. Lisäksi lausunnossa tuodaan esiin, että on vain harvoin mahdollista erottaa varmasti toisistaan ”luonnossa pyydystetyt” ja ”vankeudessa kasvatetut” linnut, koska erityyppisten lintujen merkitsemiseen käytetyt menetelmät eivät välttämättä salli lintujen erottamista toisistaan.
(4)
Päätelmiä voidaan soveltaa myös lemmikkilintujen kuljetuksiin kolmansista maista. Jotta kaupalliseen tuontiin luonnossa pyydystetyt linnut ja lemmikkilinnut voitaisiin varmasti erottaa selvästi toisistaan, elävien lemmikkilintujen kuljetuksiin pitäisi edelleen soveltaa tiukkoja ehtoja riippumatta linnun alkuperämaasta, niin että voitaisiin varmistaa lemmikkilintujen tautistatus ja estää kyseisten virustautien leviäminen. Siksi on aiheellista jatkaa päätöksellä 2005/759/EY käyttöön otetun toimenpiteen soveltamisaikaa 31 päivään joulukuuta 2007.
(5)
Päätöstä 2005/759/EY on sen voimaantulon jälkeen muutettu monta kertaa. Yhteisön lainsäädännön selkeyden vuoksi päätös 2005/759/EY olisi kumottava ja korvattava tällä päätöksellä.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Kuljetukset kolmansista maista
1. Jäsenvaltioiden on sallittava elävien lemmikkilintujen kuljetukset kolmansista maista vain, jos lähetys sisältää enintään viisi lintua ja jos
a)
kyseiset linnut tulevat sellaisesta OIE:n jäsenmaasta, joka kuuluu johonkin alueelliseen toimikuntaan, joka on lueteltu liitteessä I olevassa A osassa, tai
b)
kyseiset linnut tulevat sellaisesta OIE:n jäsenmaasta, joka kuuluu johonkin alueelliseen toimikuntaan, joka on lueteltu liitteessä I olevassa B osassa, ja jos seuraavat ehdot täyttyvät:
i)
linnut ovat ennen vientiä olleet 30 vuorokautta eristettyinä lähtöpaikassa, joka sijaitsee jossakin neuvoston päätöksessä 79/542/ETY (3) luetellussa kolmannessa maassa, tai
ii)
linnut pidetään määräjäsenvaltiossa maahantuonnin jälkeen 30 vuorokautta karanteenissa tiloissa, jotka on hyväksytty komission päätöksen 2000/666/EY (4) 3 artiklan 4 kohdan mukaisesti, tai
iii)
linnut on rokotettu lintuinfluenssaa vastaan viimeksi kuluneiden kuuden kuukauden aikana ja vähintään 60 vuorokautta ennen lähetystä kolmannesta maasta, ja rokotus on uusittu ainakin kerran, noudattaen rokotteenvalmistajan ohjeita ja käyttäen kyseiselle lajille hyväksyttyä H5-rokotetta, tai
iv)
lintuja on pidetty eristettyinä vähintään 10 vuorokautta ennen vientiä, ja niille on H5N1-vasta-aineen tai -genomin havaitsemiseksi tehty maaeläinten diagnostisia testejä ja rokotteita käsittelevän käsikirjan (Manual of Diagnostic Tests and Vaccines for Terrestrial Animals) kohdan 2.1.14 mukainen testi, jossa on käytetty aikaisintaan kolmantena eristyspäivänä otettua näytettä.
2. Edellä olevassa 1 kohdassa vahvistettujen vaatimusten noudattaminen on vahvistettava virkaeläinlääkärin antamalla todistuksella, joka laaditaan lähettävässä kolmannessa maassa liitteessä II vahvistetun todistusmallin mukaisesti ja joka 1 kohdan b alakohdan ii luetelmakohdan vaatimusten osalta perustuu omistajien antamaan vakuutukseen.
3. Eläinlääkärintodistuksen mukaan on liitettävä lintujen omistajan tai hänen edustajansa antama liitteen III mukainen vakuutus.
2 artikla
Eläinlääkintätarkastukset
1. Jäsenvaltioiden on tarvittavin toimenpitein varmistettava, että toimivaltaiset viranomaiset tekevät kolmannesta maasta yhteisön alueelle kuljetettaville lemmikkilinnuille asiakirja- ja tunnistustarkastukset paikassa, jossa matkustajat saapuvat yhteisön alueelle.
2. Jäsenvaltioiden on nimettävä 1 kohdassa tarkoitetut viranomaiset, jotka vastaavat kyseisistä tarkastuksista, ja ilmoitettava siitä komissiolle viipymättä.
3. Kunkin jäsenvaltion on laadittava luettelo 1 kohdassa tarkoitetuista maahantulopaikoista ja toimitettava se muille jäsenvaltioille ja komissiolle.
4. Jos edellä mainituissa tarkastuksissa käy ilmi, etteivät eläimet täytä tässä päätöksessä vahvistettuja vaatimuksia, sovelletaan asetuksen (EY) N:o 998/2003 14 artiklan kolmatta alakohtaa.
3 artikla
Tätä päätöstä ei sovelleta omistajiensa mukana seuraavien lintujen kuljetuksiin yhteisön alueelle Andorrasta, Färsaarilta, Grönlannista, Islannista, Kroatiasta, Liechtensteinista, Monacosta, Norjasta, San Marinosta, Sveitsistä tai Vatikaanivaltiosta.
4 artikla
Jäsenvaltioiden on viipymättä toteutettava tämän päätöksen noudattamiseksi tarvittavat toimenpiteet ja julkaistava kyseiset toimenpiteet. Niiden on ilmoitettava tästä komissiolle viipymättä.
5 artikla
Kumotaan päätös 2005/759/EY.
6 artikla
Tätä päätöstä sovelletaan 31 päivään joulukuuta 2007.
7 artikla
Tämä päätös on osoitettu kaikille jäsenvaltioille.
Tehty Brysselissä 22 päivänä joulukuuta 2006.

Labels: 8
3
20
6